b'\n_START_ARTICLE_\nHollywood Hotel (radioprogram)\n_START_PARAGRAPH_\nHollywood Hotel var et amerikansk radioprogram som ble sendt fra 1934 til 1938. Det inneholdt Hollywood-stjerner i dramatiserte versjoner av deres nyeste filmer og \xc2\xabbidro til \xc3\xa5 gj\xc3\xb8re Hollywood til et utgangspunkt for store radioprogrammer\xc2\xbb. Radiohistorikeren John Dunning kalte programmet, som ble sponset av Campbell Soup Company, \xc2\xabdet mest glamor\xc3\xb8se programmet i sin tid\xc2\xbb. _NEWLINE_Initiativtakeren til programmet var sladrespaltisten Louella Parsons, hvis spalte ble distribuert av Hearst Syndicate. Dunning skrev at hun \xc2\xabfremmet konseptet og ble drivkraften bak suksessen til Hollywood Hotel.\xc2\xbb_NEWLINE_P\xc3\xa5 det tidspunktet Hollywood Hotel ble lansert, hadde ikke Parsons noen likemenn i Hollywood. I 1937 skrev spaltisten Jimmy Fidler: \xc2\xabLouella Parsons har utvidet sin dominans av filmland til \xc3\xa5 inkludere radio, og ve dem som v\xc3\xa5ger \xc3\xa5 gi blaffen i hennes autoritet.\xc2\xbb\n_START_SECTION_\nSendinger utenfor USA\n_START_PARAGRAPH_\nHollywood Hotels popularitet spredte seg ogs\xc3\xa5 utenfor USA. Den 28. januar 1938, begynte alle stasjoner i Canadian Broadcasting Corporation \xc3\xa5 sende programmet. Det ble ogs\xc3\xa5 kringkastet i Australia. I en annonse i en avis i Sydney 11. juni 1938 stod det: \xc2\xabI Amerika underholder \xe2\x80\x98Hollywood Hotel\xe2\x80\x99 millioner av lyttere, og n\xc3\xa5, fra 2UE, f\xc3\xa5r det et stort publikum som setter pris p\xc3\xa5 smart og kvikk underholdning. H\xc3\xb8r det hver torsdag kveld klokken 8.15.\xc2\xbb'